b'\n_START_ARTICLE_\nMabel Normand\n_START_SECTION_\nPrimers anys\n_START_PARAGRAPH_\nMabel Ethelreid Normand va n\xc3\xa9ixer a New Brighton, Staten Island, New York, en el si d\xe2\x80\x99una fam\xc3\xadlia treballadora de classe humil. L\xe2\x80\x99any de naixement de l\xe2\x80\x99actriu \xc3\xa9s dubt\xc3\xb3s: L\xe2\x80\x99acta de defunci\xc3\xb3 i la seva l\xc3\xa0pida certifiquen que va n\xc3\xa9ixer el 1895 per\xc3\xb2 alguns autors diuen que va ser l\'any 1892. La seva mare, Mary Draig, era d\xe2\x80\x99origen irland\xc3\xa8s mentre que el seu pare, Claude Norman, era d\xe2\x80\x99origen quebequ\xc3\xa8s i treballava de fuster. Ja de petita era molt bonica i per ajudar econ\xc3\xb2micament la seva fam\xc3\xadlia va treballar com a model per a diferents artistes i fot\xc3\xb2grafs com per exemple Charles Dana Gibson. Despr\xc3\xa9s de treballar com a extra a la Kalem Company i a la Biograph, els seus inicis com a actriu van ser el 1909 als estudis Vitagraph essent el seu primer film \xe2\x80\x9cIndiscretions of Betty\xe2\x80\x9d. Poc temps despr\xc3\xa9s, a finals del 1910, es va passar a l\xe2\x80\x99estudi Biograph de Nova York.\n_START_SECTION_\nAnys de plenitud\n_START_PARAGRAPH_\nBen aviat va esdevenir una actriu important de la Biograph, interpretant pel\xc2\xb7l\xc3\xadcules de D.W. Griffith com \xe2\x80\x9cHer awakening\xe2\x80\x9d (1911) o \xe2\x80\x9cThe Squaw\xe2\x80\x99s Love\xe2\x80\x9d (1911) que van cridar l\xe2\x80\x99atenci\xc3\xb3 del director Mack Sennett amb el que interpret\xc3\xa0 moltes pel\xc2\xb7l\xc3\xadcules i amb qui va mantenir una llarga i tempestuosa relaci\xc3\xb3. Quan el 1912 Sennet va fundar els estudis Keystone Studios a Calif\xc3\xb2rnia es va endur Normand juntament amb Ford Sterling i Fred Mace. Inicialment va actuar com a noia en banyador per\xc3\xb2 ben aviat va demostrar la seva v\xc3\xa0lua com a actriu c\xc3\xb2mica esdevenint la principal estrella de les pel\xc2\xb7l\xc3\xadcules de Sennet. Mabel Normand va actuar en multitud de curts amb Charles Chaplin, Roscoe Arbuckle, Oliver Hardy,Stan Laurel, Boris Karloff, aquests tres darrers abans que fossin coneguts. El 1913 protagonitza \xe2\x80\x9cA Noise from the Deep\xe2\x80\x9d  on Normand llen\xc3\xa7a el primer past\xc3\xads de la historia del cinema. Normand no era solament una cara bonica i la l\xe2\x80\x99actriu m\xc3\xa9s destacada i durant anys m\xc3\xa9s ben pagada de la Keystone, sin\xc3\xb3 tamb\xc3\xa9 una de les forces b\xc3\xa0siques de l\xe2\x80\x99estudi, en el que solament el mateix Sennet i el director Henry Lehrman tenien m\xc3\xa9s poder creatiu que ella. "Madcap Mabel", com se la coneixia, era petita i bella; va lluitar contra el vil\xc3\xa0 i va rescatar els homes que la rescataven; va fer les seves pr\xc3\xb2pies acrob\xc3\xa0cies desafiant la mort i va interpretar a treballadores normals. La seva persona era ideal per a un estudi el p\xc3\xbablic principal del qual era la classe obrera: els homes que treballava durant tot el dia en una f\xc3\xa0brica pensaven que era una bellesa assolible, i les dones que, com havia fet Mabel en les seves pel\xc2\xb7l\xc3\xadcules, treballaven tot el dia com a costureres la reverenciaven. El 1914 els lectors de Photoplay la van votar com la seva actriu cinematogr\xc3\xa0fica preferida. _NEWLINE_Va tenir un rol important en el llan\xc3\xa7ament de la carrera de Chaplin actuant com la seva mentora en molts films diferents el 1914, en alguns casos co-escrivint o co-dirigint les pel\xc2\xb7l\xc3\xadcules amb ell. L\xe2\x80\x99any 1914 va co-protagonitzar amb Chaplin i Marie Dressler Tillie\'s Punctured Romance, el primer llargmetratge c\xc3\xb2mic de la hist\xc3\xb2ria del cinema. Aquest va ser el darrer film de Chaplin a la Keystone. El 1915, Mabel va trobar en Roscoe "Fatty" Arbuckle el nou partenaire amb qui protagonitzar les pel\xc2\xb7l\xc3\xadcules. Aquell mateix any Normand i Sennet van anunciar el seu matrimoni que finalment no tingu\xc3\xa9 lloc. El 1918, despr\xc3\xa9s d\xe2\x80\x99haver rodat un dels seus films m\xc3\xa9s importants, \xe2\x80\x9cMickey\xe2\x80\x9d, i coincidint amb la fi de la seva relaci\xc3\xb3 amb Sennett, Normand va signar un contracte de 3500 d\xc3\xb2lars setmanals amb Samuel Goldwyn i va obrir un estudi cinematogr\xc3\xa0fic a Culver City (el \xe2\x80\x9cMabel Normand Studio\xe2\x80\x9d).\n_START_SECTION_\nDeclivi\n_START_PARAGRAPH_\nLa carrera de Mabel Normand va comen\xc3\xa7ar a declinar a partir de 1920 i va retornar a la Keystone per treballar una altra vegada amb Sennett. La primera pel\xc2\xb7l\xc3\xadcula que va protagonitzar va ser \xe2\x80\x9cMolly O\xe2\x80\x99\xe2\x80\x9d (1921) l\xe2\x80\x99estrena de la qual es va haver d\xe2\x80\x99endarrerir, ja que una de les actrius de repartiment, Lowell Sherman, va ser involucrada en el judici per violaci\xc3\xb3 de Roscoe Arbuckle. Bona part de la resta de la seva carrera va veure\xe2\x80\x99s afectada per diferents esc\xc3\xa0ndols, combinats amb hist\xc3\xb2ries persistents de drogoaddicci\xc3\xb3 i alcoholisme. El primer gran esc\xc3\xa0ndol va ser l\xe2\x80\x99assassinat no resolt del director de cinema William Desmond Taylor el 1922. Taylor era un gran amic de Normand i ella va ser la darrera persona en veure\xe2\x80\x99l viu. Tot i que va ser formalment investigada per la policia mai va ser la principal sospitosa._NEWLINE_El segon esc\xc3\xa0ndol va sobrevenir dos anys despr\xc3\xa9s quan el seu xofer, Joe Kelly, va disparar i ferir Courtland S. Dines amb la pistola de Normand. Dines era un magnat del petroli i golfista amateur que estava lligat sentimentalment a Edna Purviance, amiga de Mabel Normand. A rel de diferents enfrontaments amb el seu director i productor F. Richard Jones, que ja l\xe2\x80\x99havia dirigit a la Keystone, Mabel va signar un contracte amb la l\xe2\x80\x99estudi Hal Roach Studios el 1926. A Hal Roach va intervenir en les pel\xc2\xb7l\xc3\xadcules \xe2\x80\x9cRaggedy Rose\xe2\x80\x9d, \xe2\x80\x9cThe Nickel-Hopper\xe2\x80\x9d i \xe2\x80\x9cOne Hour Married\xe2\x80\x9d (el seu darrer film), totes elles co-escrites amb Stan Laurel. Tamb\xc3\xa9 va intervenir en \xe2\x80\x9cShould Men Walk Home?\xe2\x80\x9d dirigida per Leo McCarey. Aquestes pel\xc2\xb7l\xc3\xadcules es van estrenar amb molt de suport per part de la comunitat de Hollywood, incloent la seva amiga Mary Pickford. El 17 de setembre de 1926 es va casar amb l\xe2\x80\x99actor Lew Cody, que havia actuat com a dolent al film \xe2\x80\x9cMickey\xe2\x80\x9d del 1918, tot i que van viure en cases separades a Beverly Hills. De mica en mica, la salut de Normand va comen\xc3\xa7ar a declinar degut a la tuberculosi i va ingressar al sanatori per a tuberculosos Pottenger de Monrovia a Calif\xc3\xb2rnia. Va morir de tuberculosi en aquest sanatori el 23 de febrer de 1930 i va ser enterrada al Calvary Cemetery de Los Angeles.'